ועדת הפנים ואיכות הסביבה, כנסת 16, פרוטוקול מספר 549, 2005-12-19 11:30

גאלב מג'אדלה: שלום לכולם, בוקר טוב, אני מתכבד לפתוח את ישיבת ועדת הפנים ואיכות הסביבה של הכנסת ולדון בהצעת חוק המקרקעין תיקון מס' 27) (תיקון - תאורה בשבת ובמועד), התשס"ו - 2005 של חה"כ משה גפני.

גאלב מג'אדלה: (פ/3685).

גאלב מג'אדלה: לפני שנתחיל את הישיבה, גבירתי היועצת המשפטית, אני רוצה לשמוע ממך מה אנחנו עושים.

מירי פרנקל- שור: יש לנו הצעת חוק של חבר הכנסת גפני שהוכנה לקריאה ראשונה שעניינה תאורה בשבת, הסדרה לעניין התקנה של תאורה בשבת על חשבונו של המתקין.

מירי פרנקל- שור: התפרסמה הצעת החוק בקריאה ראשונה.

מירי פרנקל- שור: יש איזושהי הערה של משרד המשפטים, אני לא יודעת כרגע מה עמדתו של חבר הכנסת גפני לגבי הערתה של עורכת דין קן.

גאלב מג'אדלה: בבקשה, עורכת דין קן.

עליזה קן: במהלך הדיון לקראת הקריאה הראשונה התעוררה השאלה לעניין התנאי שאנחנו ביקשנו להוסיף להצעת החוק של חבר הכנסת גפני שניתן יהיה לסטות בתקנון המוסכם מההסדר שבחוק.

עליזה קן: חבר הכנסת גפני ביקש לשקול שוב את העניין, שקלנו שוב את העניין ואנחנו מוכנים במקום התנאי הזה לקבוע הוראת מעבר, שהיא הוראת תחולה בעצם, שתקבע שאין בהוראות החוק המתקן כדי לגרוע מהסכמה שאם התקבלה הסכמה אחרת שהתקבלה בתקנון מוסכם בבית משותף, כלשהו.

מירי פרנקל שור: לפני תחילתו של חוק זה.

עליזה קן: לפני תחילת החוק.

משה גפני: מה את משנה?

משה גפני: מה ההצעה הקודמת?

עליזה קן: בהצעה הקודמת אנחנו קבענו - - -

משה גפני: אתם ביקשתם.

עליזה קן: נכון, ביקשנו להוסיף שניתן יהיה פרוספקטיבית לסטות מההסדר החקוק בתקנון מוסכם.

עליזה קן: עכשיו אנחנו אומרים, עם כל זה לכתוב שאין בחוק כדי לגרוע בתקנונים, בהסדרים המפורטים שהתקבלו בתקנונים ערב תחילת תוקפו.

דוד אזולאי: מה שהיה הוא שיהיה.

עליזה קן: נכון.

עליזה קן: זאת אומרת שאם הדיירים רוצים לאמץ את ההסדר שבחוק, אז החוק לא - - -

מאיר פרוש: אם מישהו רוצה לעשות על חשבונו למה שלא יוכל?

עליזה קן: השאלה היא לא על חשבונו או לא על חשבונו.

עליזה קן: אם יש הסכם בין כל בעלי הדירה בבית משותף פלוני שהתאורה בשבת תיעשה, נניח, לא על חשבון השכן אלא על חשבון ועד הבית, אז ההסדר הזה יגבר על ההסדר שבחוק.

עליזה קן: אם יש הסדר אחר שקובע שלא מספיק שדייר אחד רוצה אלא צריך שני דיירים שירצו, אז ההסדר הזה גם יקבע.

עליזה קן: אם הדיירים באותו בית רוצים לאמץ את ההסדר שבחוק, יכולים לשנות את התקנון המוסכם אבל אם הייתה הסכמה ביניהם אני חושבת שהחוק לא צריך לבוא - - -

דוד אזולאי: אז מה עשית בחוק של משה גפני?

מירי פרנקל שור: יש פה איזושהי נורמה.

מירי פרנקל שור: אומרת עורכת הדין קן, בא חוק הכנסת ולא יכול לבוא ולכפות על דיירים - - -

מאיר פרוש: הוא לא כופה.

מירי פרנקל שור: בוודאי שהוא כופה.

מירי פרנקל שור: מכיוון שאם הם רוצים להגיע להסדר אחר, אם היה להם הסדר אחר לפני שנקבע החוק - - -

דוד אזולאי: אבל אם היה להם ההסדר הזה לפני החוק לא היה החוק הזה.

עליזה קן: אני רוצה לדייק.

עליזה קן: המקרה של חבר הכנסת גפני זה דייר בבית שככל הנראה אין בו תקנון, אין הסדר בתקנון לכל הפחות לגבי תאורה בשבת ואז שאלו את אגודת תרבות הדיור מה עושים במקרה הזה והתשובה הייתה, והתשובה היא נכונה שמאחר וזה שינוי ברכוש המשותף שלא מופיע באף אחד מהסעיפים המיוחדים של חוק המקרקעין, צריך את ההסכמה של כולם.

עליזה קן: ואז בא החוק ומבקש לפטור את המצב הזה.

עליזה קן: אבל עדיין במקום שהוא לא דירה של המקרה של חבר הכנסת גפני שכן יש הסדר מפורט ומפורש לגבי תאורה בשבת, מדוע שהחוק יבוא ויקבע אפשרות - - -

מאיר פרוש: מה יקרה אם דייר יבוא ויאמר, מה שסוכם עד היום שהגינון ייעשה על חשבון ועד הבית, אני רוצה ליד כל דלת של כל דייר לשים עציץ.

משה גפני: עציץ זה משהו אחר.

מאיר פרוש: אז אני רוצה מראה בכל קומה, אם מישהו היה רוצה להעמיד מראה בכל קומה, היית באה לשאול את השאלה הזאת?

עליזה קן: אני לא באה ושואלת את השאלה.

עליזה קן: החוק אומר שהעניינים שהם ניהול ושימוש תקין, הנציגות של הבית המשותף מוסמכת להחליט בהם בהתאם להחלטות האספה.

עליזה קן: זאת אומרת שעל מראה לא הולכים לכנס אספה ולא צריך בדרך כלל הסכמה של כולם.

עליזה קן: אבל יש דברים, בכל אופן מתפרשים אצל חלק מבעלי הדירה כמחוללים שינויים בבית, וגם אני שאלתי, אם אכן מתעורר הצורך בשטח, כי אני לא שמעתי וגם המפקחים לא שמעו על מקרים כאלה.

עליזה קן: אומר חבר הכנסת גפני שהמקרה אכן מתעורר והתשובה אכן הייתה שצריך 100 אחוז.

עליזה קן: אז בינתיים אין מצב כזה ואין צורך כזה, אנחנו מוכנים בכפוף לתנאים שאנחנו ביקשנו להוסיף להצעת החוק, לתמוך בהצעת החוק.

עליזה קן: השאלה היא מה קורה, לא במקרה שמה שחל זה ההוראות הכלליות של החוק שאנחנו עכשיו מעלים אלא מה קורה שעה שהתקנון מסדיר באופן מפורש ומפורט את העניין של שעון שבת.

עליזה קן: נדמה לי שלא צריך להתערב בזה והחוק לא צריך לשנות את ההסכמות, אם ישנן.

מאיר פרוש: זה רק אם כתוב במפורש את אומרת.

עליזה קן: כן, רק אם כתוב במפורש.

משה גפני: אני מציע כך אדוני היושב ראש.

משה גפני: לגבי העניין עצמו, אני מקבל את הדבר הזה אבל אני מציע באופן כזה.

משה גפני: יש סעיף תחולה, מה שמבקשת גברת קן, יש סעיף תחולה כאשר ברור שמכאן ואילך אין אפשרות לעשות תקנון כזה מכיוון שהוא בניגוד לחוק.

משה גפני: לא תהיה אפשרות לעשות תקנון שהתקנון הזה יאמר משהו שהוא במפורש בניגוד לחוק.

עליזה קן: אם כולם מסכימים - - -

משה גפני: אפילו אם כולם מסכימים אין דבר כזה.

משה גפני: אלא אם כן יש לעניין הזה פתרון.

משה גפני: אם אנחנו נכנסים לתקנון קיים, אני מצטט את מה שאמרת, אני רק מפרש את זה.

עליזה קן: עדיין יכול להיות מצב שכולם מסכימים, זאת שאלה.

משה גפני: אם כולם מסכימים לגבי דוד שמש, מה אז הדין?

משה גפני: כמו שבדוד שמש, החוק, אם הוא עובר בקריאה שנייה ושלישית קובע שאם אדם רוצה על חשבונו לעשות תאורת שבת הוא יכול.

משה גפני: אם רוצים לעשות תקנון חדש מחר בבוקר, להגיד, אפילו שהכל על חשבונו, עם כל התנאים שהממשלה אמרה והכל, בכל אופן התקנון אומר,הוא לא יכול.

משה גפני: אז זה אותו דבר כמו בדוד שמש.

משה גפני: בדוד שמש החוק קובע שלא צריך הסכמת הדיירים.

עליזה קן: אבל, סעיף 62 לחוק המקרקעין קובע שתקנון יכול להסדיר סוגיה של אחזקת רכוש משותף וניהול וזכויות וחובות של דיירים ואין לפגוע בזכות של דייר אלא בהסכמתו.

משה גפני: בסדר, המחוקק קבע שזה לא פגיעה ברכוש של השכן, כמו שדוד שמש - - -

מירי פרנקל שור: אבל דוד שמש זה קצת שונה מכיוון ששם אתה צריך לקבל היתר ושם יש טעמים נוספים וההסדר הוא לא בדיוק אותו דבר.

משה גפני: אבל בדוד שמש לא צריך הסכמה.

מירי פרנקל שור: קודם כל אתה צריך היתר.

משה גפני: היתר בסדר אבל אתה לא צריך הסכמה.

משה גפני: על ההיתר לא יכול להגיד, אני מתנגד.

מאיר פרוש: גם בחשמל לא צריך חשמלאי מוסמך.

משה גפני: על כל פנים אני מציע ואני חושב שזה הדבר הנכון, החוק קובע שמכאן ואילך המצב הוא כמו בדוד שמש, רטרו אקטיבית.

משה גפני: זאת אומרת אם אנחנו נכנסים פתאום לתקנון קיים.

משה גפני: הקימו בית, הדיירים קנו דירות והתכנסו והחליטו במפורש שאדם לא יכול להתקין תאורת שבת, אז אני לא פוגע בתקנון הקיים.

משה גפני: אבל שיהיה כתוב במפורש בחוק שאם נקבע במפורש שלא מתקינים תאורת שבת - - -

עליזה קן: הוראה מפורשת בתקנון.

משה גפני: כן אבל להדגיש את זה יותר כי יהיו כאלה שיכולים לפרש שהתקנון מצוי - - -

עליזה קן: בסדר, הוראה מיוחדת.

גאלב מג'אדלה: אפשר להתקדם?

דוד אזולאי: ואז בעצם הוא יכול להתקין את התאורה על חשבונו, לפי התקנון החדש, לא הישן.

עליזה קן: זה לא תקנון, זה לפי החוק.

משה גפני: מה שגברת קן אומרת זה שאם היה בתקנון שאפשר להתקין תאורת שבת ולא על חשבונו אלא על כלל הדיירים וזה הולך על ועד הבית, גם בזה לא - - -

דוד אזולאי: לבטל את זה, ולהשאיר את זה.

מאיר פרוש: מה שחשוב לשמור זה שבעתיד מרגע שהחוק מתקבל אין לבוא ולומר אם התקנון אומר - -

עליזה קן: רק לעניין ההודעה בכל מקרה, ראיתי עכשיו בהסדר לעניין ההתאמות של הרכוש המשותף, לאנשים עם מוגבלות, כתוב שאם אין נציגות תוצא ההודעה לכל דירה בבית, אני חושבת שאפשר להסכים על זה ולהכניס את זה גם כאן.

עליזה קן: אם אין נציגות תוצא הודעה לכל דירה בבית.

משה גפני: לכל דייר בדירתו.

מירי פרנקל שור: לכל דירה.

מאיר פרוש: בכניסה הזו, אם זה בניין עם 4 כניסות.

משה גפני: לכל דירה בכניסה הזו.

גאלב מג'אדלה: אפשר להצביע?

מירי פרנקל שור: הצעת חוק המקרקעין (תיקון מס' 27) (תאורה בשבת ובמועד), התשס"ו-2005.

מירי פרנקל שור: 1.

מירי פרנקל שור: הוספת סעיף 59ח.

מירי פרנקל שור: בחוק המקרקעין, התשכ"ט-1969, אחרי סעיף 59ז יבוא: 59ח.

מירי פרנקל שור: "תאורה בשבת ובמועד".

מירי פרנקל שור: בעל דירה רשאי, ללא הסכמת בעלי הדירות האחרים, להתקין, על חשבונו, מנגנון המאפשר הפעלה אוטומטית של תאורה בלא חילול שבת (בסעיף זה - המנגנון) ברכוש המשותף והוא ישא בהוצאות החזקתו של המנגנון והפעלתו, ובלבד שהתקיימו כל אלה.

דוד אזולאי: רגע, את דילגת פה על "והכל זולת אם נקבע אחרת".

מירי פרנקל שור: את זה אנחנו מוחקים.

מירי פרנקל שור: (1) "ניתנה על כך הודעה מוקדמת לנציגות הבית המשותף" - ופה אנחנו עושים הבחנה בין נציגות לבית, הוצאה הודעה כאמור לכל דירה בבית המשותף - - -

מאיר פרוש: שבכניסה זו.

מירי פרנקל שור: אני מבינה מה שאתה אומר, שיש לך בית משותף עם 4 כניסות ואתה לא רוצה - - -

משה גפני: בכניסה זו.

מירי פרנקל שור: והתחייבות מצד בעל הדירה להשיב את המצב לקדמותו ולשאת בהוצאות הכרוכות בכך אם לא יהיה עוד צורך במנגנון.

מירי פרנקל שור: (2) אין בהפעלת המנגנון משום פגיעה או מטרד בבעל דירה אחרת.

מירי פרנקל שור: הוסף סעיף תחולה שאומר שאין בסעיף הזה כדי לפגוע בהוראה שהייתה על מציאה בתקנון המצוי, הוראה מיוחדת ומפורשת לעניין תאורה בשבת טרם כניסתו לתוקף של חוק זה.

גאלב מג'אדלה: תודה רבה.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: אושר פה אחד, ללא מתנגדים, ללא נמנעים, תודה רבה, הישיבה נעולה.